**Povzetek revizijskega poročila *Pravilnost dela poslovanja Občine Dobrna***

Računsko sodišče je revidiralo *pravilnost poslovanja Občine Dobrna v letu 2016 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, tekoče transfere nepridobitnim organizacijam in ustanovam, zadolževanje in druga področja poslovanja*. Cilj revizije je bil izrek mnenja o pravilnosti poslovanja Občine Dobrna v letu 2016 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, tekoče transfere nepridobitnim organizacijam in ustanovam, zadolževanje in druga področja poslovanja.

Računsko sodišče je o pravilnosti dela poslovanja Občine Dobrna v letu 2016 izreklo *mnenje s pridržkom*, ker občina ni poslovala v skladu s predpisi v naslednjih primerih:

* proračuna, rebalansov proračuna in zaključnega računa proračuna za leto 2016 ni pripravila po funkcionalni klasifikaciji; obrazložitve proračuna za leto 2016 niso popolne; župan skupaj s predlogom proračuna za leto 2016 občinskemu svetu ni predložil programa prodaje občinskega finančnega premoženja; poročilo o izvrševanju proračuna v prvem polletju 2016 ni popolno; župan ni določil obsega izdatkov za posamezno trimesečje ali drugo obdobje, v okviru katerega smejo neposredni uporabniki plačevati obveznosti; v splošnem in posebnem delu zaključnega računa proračuna za leto 2016 ni prikazala veljavnega proračuna za leto 2016 ter indeksa med realiziranim in veljavnim proračunom; v okviru obrazložitev posebnega dela zaključnega računa proračuna za leto 2016 ni pripravila obrazložitev realizacije finančnih načrtov neposrednih proračunskih uporabnikov; prerazporeditve sredstev v znesku 5.140 evrov so bile izvedene v neskladju z določili Odloka o proračunu Občine Dobrna za leto 2016; župan v zaključnem računu proračuna za leto 2016 ni poročal o izvršenih prerazporeditvah;
* javni uslužbenki je izplačala položajni dodatek v znesku 373 evrov, čeprav ji glede na število zasedenih sistemiziranih delovnih mest v notranji organizacijski enoti, ki jo vodi, ni pripadal;
* v načrt razvojnih programov za leto 2016 ni vključila sredstev za obnovitvene investicije v javno komunalno infrastrukturo; za dodatna dela v znesku 6.669 evrov brez DDV ni sklenila aneksa k pogodbi; ni izračunala ustrezne ocenjene vrednosti javnega naročila, saj pri izračunu ni upoštevala vseh del (v letu 2016 je plačala 48.551 evrov);
* petim prejemnikom je dodelila in izplačala sredstva v skupnem znesku 1.450 evrov, ne da bi prej izvedla javni razpis;
* ni v celoti izvajala nadzora nad zadolževanjem pravnih oseb javnega sektorja na ravni občine;
* po pogodbi o sodelovanju je plačevala storitve, za katere ni izkazano, da so bile opravljene.

Računsko sodišče je Občini Dobrna podalo *priporočila* za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 17. januarja 2019